b'\n_START_ARTICLE_\nJaak Tamm\n_START_PARAGRAPH_\nJaak Tamm (25. veebruar 1950 \xe2\x80\x93 4. jaanuar 1999) oli Eesti \xc3\xbchiskonnategelane ja poliitik. _NEWLINE_Tamm l\xc3\xb5petas aastal 1968 Tallinna 1. Keskkooli. L\xc3\xb5petas Tartu \xc3\x9clikooli 1973. aastal ning sai kandidaadikraadi ps\xc3\xbchholoogia erialal 1979. aastal. Alates 1968. aastast kuni selle sulgemiseni 1975. aastal t\xc3\xb6\xc3\xb6tas TR\xc3\x9c sotsioloogia laboratooriumis. Seej\xc3\xa4rel t\xc3\xb6\xc3\xb6tas 1979. aastani sotsioloogia vanemteadurina Tallinna Pedagoogilises Instituudis. Aastatel 1979\xe2\x80\x931985 kuulus projektijuhina Mainori juurde. Aastatel 1986\xe2\x80\x931987 t\xc3\xb6\xc3\xb6tas Eesti NSV Ehitusministeeriumis, oli 1987\xe2\x80\x931990 esimese Eesti NSV eraettev\xc3\xb5tte direktor._NEWLINE_Aastatel 1990\xe2\x80\x931991 oli ta Edgar Savisaare valitsuses t\xc3\xb6\xc3\xb6stus- ja energeetikaminister. _NEWLINE_Jaak Tamm oli Eesti Koonderakonna asutajaliige. _NEWLINE_Aastatel 1992\xe2\x80\x931996 oli Tamm Tallinna linnapea ja aastatel 1998\xe2\x80\x931999 Sillam\xc3\xa4e linnapea._NEWLINE_1996. aastal tegid Tallinna linnavolikogu revisjonikomisjoni esimees Andres Kork ja Riigikogu Reformierakonna fraktsiooni liige Feliks Undusk kaitsepolitseile avalduse, et Tallinna linnapea Jaak Tamme ja endise abilinnapea Ivar Lindpere vastu algatataks kriminaalasi seoses linnale kuulunud korterite erastamisega. Puhkenud skandaali ajal taandas Koonderakonna aseesimees Tamm enda liikmesoleku erakonnas, sest ei soovinud, et temaga seotud probleemid kahjustaksid erakonda ning v\xc3\xa4hendaksid selle edu eelseisvatel valimistel.  Kaitsepolitsei uurimine l\xc3\xb5ppes selge tulemuseta._NEWLINE_Aastatel 1992\xe2\x80\x931996 oli Tamm Noorte Kotkaste Tallinna maleva vanem._NEWLINE_Tamm suri 4. jaanuaril 1999 s\xc3\xbcdamepuudulikkuse t\xc3\xb5ttu.'